钦定古今图书集成/明伦汇编/氏族典/第392卷 > 李舜举
## 钦定古今图书集成/明伦汇编/氏族典/第392卷 > 李舜举

按《宋史李舜举传》，“舜举字公辅，开封人。世为内侍。曾
祖神福，事太宗以信谨终始。舜举少补黄门，仁宗使
督工冶金为器，既成，有羡数，并上之。帝嘉其不欺，出
为秦凤路走马承受。熙宁中，历干当内东门、御药院、
讲筵阁、实录院。郭逵讨交州，以为广西干当公事。会
逵贬，亦降左藏库副使。以文思院使进内侍押班，制置泾原兵马，转嘉州团练使。沈括城永乐，遣舜举计
议，被围急，断衣襟作奏曰：“臣死无所恨，愿朝廷勿轻
此贼。”寻以死闻，谥曰忠敏。舜举资性安重，与人言，未
尝及宫省事。颇览书传，能文辞笔札。在御药院十四
年，神宗尝书“李舜举公忠奉上，恭勤检身，始终惟一，
以安以荣”十九字赐之。